अमेरिका ने सफल चीन के उदय का किया स्वागत  
चीन की उन्नति से न तो किसी तरह का खतरा है और न ही अमेरिका इसे रोकने की कोशिश करता है।
अमेरिका ने समृद्ध और सफल चीन के उदय का स्वागत किया है और कहा है कि चीन की उन्नति से न तो किसी तरह का खतरा है और न ही अमेरिका इसे रोकने की कोशिश करता है।  अमेरिकी विदेश विभाग की प्रवक्ता विक्टोरिया नुलैंड ने कहा, हम समृद्ध और सफल चीन के उदय का स्वागत करते हैं। वह चीन जो लगातार वैश्विक नियमों, कायदों और संस्थानों के अनुसार विश्व के मामलों में महत्वपूर्ण भूमिका निभाता है और जो हमारे साथ द्विपक्षीय समझौतों को बढ़ाने के लिए प्रतिबद्ध है। चीन की उन्नति का स्वागत करते हुए नुलैंड ने कहा कि अमेरिका उसकी प्रगति को न तो किसी खतरे की तरह देखता है और न ही उसकी तरक्की को रोकने की मंशा रखता है।  उन्होंने कहा, चीन अपनी विदेश नीति के विभिन्न पहलुओं के विस्तार संबंधी कोई भी बयान जारी करता है तो हम उसका स्वागत करेंगे लेकिन आशा रखते हैं कि हम और ज्यादा सैन्य पारदर्शिता लाएंगे।  इसी बीच, रिपब्लिकन पार्टी के एक प्रमुख सांसद ने कहा है कि चीन की समृद्धि और उन्नति के बीच उसके सामने कई चुनौतियां हैं जिसमें सबसे बड़ी चुनौती वहां की डेढ़ अरब की जनसंख्या है जिसमें से कई अभी भी भुखमरी की हालत में रह रहे हैं। इसके अलावा इनमें से कई इस बात को लेकर भी चिंतित हो सकते हैं कि देश का केवल कुछ हिस्सा ही समृद्धि और उन्नति के रास्ते पर बढ़ रहा है।  हाउस आम्र्ड सर्विसेज कमेटी के सदस्य एडम स्मिथ ने कहा, अगर वे उन्नति और समृद्धि का स्वाद नहीं चखते तो सत्ता का समर्थन करने में उन्हें कठिनाई हो सकती है। इसके अलावा व्यापक तौर पर पर्यावरण संबंधी चिंताएं भी हैं। एक बच्चा पैदा करने की नीति के कारण जनसंख्या संबंधी दिक्कतें होनेवाली हैं।